Mazda RX-7

**Mazda RX-7** on tagaveoline esiasetusega vankel-/rootormootoriga sportauto, mida Mazda tootis 1978–2002. Kokku toodeti 815 181 autot, kõik Mazda tehases Hiroshimas.

RX-7 esitleti Jaapanis märtsis 1978, vahetades välja kupee RX-3. Esimesed RX-7d kandsid tehasekoodi **SA**, vihjates VIN-koodis kasutatavale tähisele SA22C. Jaapanis kasutati ka lisanime **Savanna**. Esimestel autodel kasutati karburaatoriga vabalthingavat 1146 cm3 kahekambrist vankelmootorit 12A, võimsus USA-s 100 (neto-) ja 127 (brutohobujõud), Euroopas 105 ja Jaapanis 130 hj.

1981. aastal tuli välja teise seeria RX-7, mis nüüd kandis tehasekoodi **FB**. Euroopas suurenes võimsus 115 hjle ja ketaspidurid kõigil neljal rattal said standardiks.

1984. aastal tuli välja RX-7 kolmas seeria. USA-s tuli nüüd turule uus mudel GSL-SE, millel oli 1308 cm3 13B mootor kütuse sissepritsega, võimsuseks 137 hj. Jaapanis oli saadaval ka mudel Turbo GT kütuse sissepritse ja turbo laadijaga, mis andis võimsuseks 165 hj.

1985. aastal lõppes esimese põlvkonna RX-7 (SA/FB) tootmine. Kokku müüdi seitsme aastaga 474 565 autot, millest ainuüksi 377 878 (80%) USA turul.

Oktoobris 1985 esitleti Jaapanis teise põlvkonna (neljanda seeria) RX-7t, tehasekoodiga **FC**. Kui SA/FB oli puhtam sportauto, siis FC oli juba mõneti rohkem sports-tourerilik. Neljanda seeria autod kasutasid 13B mootorit. Euroopa ja USA turu autod olid 150 hj vabalthingava mootoriga, Jaapanis kasutati ka Hitachi HT18 turbo ja vahejahutit, mis andis võimsuseks 185 hj. 1987. aastal jõudis turbo ka Euroopa ja USA turgudele.

Märtsis 1989 tuli Jaapanis välja viienda seeria RX-7. Nüüd olid saadaval vabalthingav 160 hj mootor (USA turul) ja Hitachi turboga 200 hj (kõigil turgudel). Lisaks oli saadaval kabriolett.

Viimased FC kupeed toodeti 1991. aasta lõpus, kabriolette toodeti veel 1992. aastal. Kokku toodeti 272 027 autot.

Oktoobris 1991 esitleti uut, kolmanda põlvkonna (kuuenda seeria) RX-7, tehasekoodiga **FD**, mida Jaapanis hakati müüma detsembris Mazda luksusbrändi Efini all. Nüüd kasutasid kõik autod turboga 13B-REW mootorit. Jaapanis ja USA-s oli võimsuseks 255 hj, Euroopas 240 hj. Kuigi RX-7 oli teistest Jaapani sportautodest (Mitsubishi 3000GT VR-4, Nissan Z32 300ZX, Toyota Supra MkIV Turbo) 50-70 hj nõrgem, oli ta nendega siiski võrdväärne, kuna kaalus vaid 1.26 tonni konkurentide 1.5-1.6 tonni vastu. Kuuenda seeria autod olid ka viimased, mida müüdi USA-s ja Euroopas. Euroopas müüdi vaid 1152 autot.

1996. aastal tuli Jaapanis välja seitsmenda seeria RX-7, võimsus suurenes 265 hj-le. Seda toodeti nüüd ainult parempoolse rooliga ja eksporditi vaid Austraaliasse, Uus-Meremaale ja Inglismaale (kuni 1996. aastani). Mazda lahkus RX-7ga USA turult müügiarvude langemise ja 1996. aastast kohustusliku pardadiagnostikastandardite OBD-II tõttu ja Euroopa turult, kuna vankelmootori ehitamine uutele Euro 2 standarditele vastavaks oleks läinud liiga kulukaks.

1999. aastal tuli välja viimane, kaheksanda seeria RX-7. Seda müüdi ainult Jaapani siseturul. See oli saadaval kolme võimsusastmega: 255 hj automaatkäigukastiga autodel, 265 hj tavamudelitel ja 280 hj sportmudelitel. Viimane RX-7 toodeti augustis 2002, kokku toodeti FD vaid 68 589 autot.

2003 vahetas RX-7 välja RX-8.

RX-7 jõudis autoajakirja Car and Driver 10 parima (Ten Best) hulka viiel mudeliaastal (1983, 1987, 1993, 1994 ja 1995).

2004. aastal nimetas ajakiri Sports Car International kolmanda seeria RX-7 FB seitsmendaks 1970. aastate parimate sportautode nimekirjas.

1986. aastal võitis neljanda seeria FC Motor Trendi aasta importauto tiitli, 1993. aastal võitis selle kuuenda seeria FD, samuti nimetas ajakiri Playboy selle 1993. aasta autoks.

FD juhitavust peeti maailmatasemel heaks, seda peetakse siiani üheks parima juhitavuse ja tasakaalustatusega autoks.

1979. aastal saavutas RX-7 SA Daytona 24 tunni sõidul IMSA GTU-klassi kaksikvõidu ja kogu GTU-klassi karikasarja üldvõidu, võites seitsmel järjestikusel aastal (1979–1985). Ka GTO-klassis oli RX-7 edukas. 1980. ja 1981. aastail võitis RX-7 Win Percyga roolis ka Briti turismiautode võistlussarja (British Saloon Car Championship).

## Viited